DECIZIA COMISIEI
din 29 octombrie 2007
de modificare a anexei VII apendicele B la Actul de aderare a Bulgariei și a României în ceea ce privește anumite unități din sectoarele cărnii, cărnii de pasăre, peștelui și laptelui și produselor lactate din România
[notificată cu numărul C(2007) 5210]
(Text cu relevanță pentru SEE)
(2007/710/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Actul de aderare a Bulgariei și a României, în special anexa VII capitolul 5 secțiunea B subsecțiunea I litera (e),
întrucât:
(1)
Regulamentul (CE) nr. 852/2004 al Parlamentului European și al Consiliului din 29 aprilie 2004 privind igiena produselor alimentare (1) și Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (2) prevăd anumite cerințe structurale pentru unitățile care se află sub incidența regulamentelor în cauză.
(2)
Anexa VII capitolul 5 secțiunea B subsecțiunea I litera (a) la Actul de aderare a Bulgariei și a României prevede că anumite cerințe structurale stabilite prin regulamentele în cauză nu se aplică unităților din România enumerate în apendicele B la anexa VII la Actul de aderare („lista unităților”) până la 31 decembrie 2009, sub rezerva respectării anumitor condiții.
(3)
Lista unităților a fost actualizată prin Decizia 2007/23/CE a Comisiei din 22 decembrie 2006 de modificare a anexei VII apendicele B la Actul de aderare din 2005 în ceea ce privește anumite unități din sectoarele cărnii, laptelui și peștelui din România (3).
(4)
În România, anumite unități din sectoarele cărnii, cărnii de pasăre, peștelui și laptelui și produselor lactate și-au încheiat procesul de modernizare și se conformează acum pe deplin cerințelor legislației comunitare. Pe de altă parte, anumite unități și-au încetat activitatea. Prin urmare, lista unităților ar trebui modificată pentru a ține seama de aceste schimbări.
(5)
În plus, în România, din cauza unor constrângeri tehnice, anumite unități din sectoarele cărnii, cărnii de pasăre, peștelui și laptelui și produselor lactate întâmpină dificultăți în îndeplinirea cerințelor structurale relevante stabilite prin Regulamentele (CE) nr. 852/2004 și (CE) nr. 853/2004. Aceste unități au nevoie de mai mult timp pentru încheierea procesului de modernizare în vederea respectării depline a cerințelor structurale relevante stabilite prin regulamentele în cauză. Aceste unități ar trebui să fie adăugate pe lista unităților aflate în tranziție.
(6)
Aceste unități au oferit garanții că dispun de fondurile necesare în vederea remedierii neregulilor restante pe timpul perioadei de tranziție. Sunt disponibile informații detaliate cu privire la neregulile fiecărei unități.
(7)
În scopul asigurării clarității legislației comunitare, ar trebui înlocuită lista unităților stabilită prin apendicele B la anexa VII la Actul de aderare a Bulgariei și a României cu lista stabilită prin anexa la prezenta decizie.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Apendicele B la anexa VII la Actul de aderare a Bulgariei și a României se înlocuiește cu textul din anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 29 octombrie 2007.